В началото на 1915 г. фон Фалкенхайн е освободен от поста на пруски военен министър и повишен в чин генерал от пехотата. По това време развитието на войната и натиска от „източните“ командири Хинденбург и Лудендорф го принуждават да отдели по-голямо внимание на бойните действия водени на руския фронт. Така през април той оттегля от германо-френския фронт осем дивизии и ги праща на изток, където те образуват новата 11-а армия. Само месец по-късно тази армия осъществява големия Горлицки пробив, който полага началото на серията от събития довели до общото, стратегическо отстъпление на руските войски от Галиция и Полша.